Document ID: 32008D0222

KOMISIJAS LĒMUMS
(2008. gada 13. marts),
ar ko groza Lēmumu 2004/432/EK par trešo valstu iesniegto atliekvielu uzraudzības plānu apstiprināšanu saskaņā ar Padomes Direktīvu 96/23/EK
(izziņots ar dokumenta numuru K(2008) 932)
(Dokuments attiecas uz EEZ)
(2008/222/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 29. aprīļa Direktīvu 96/23/EK, ar ko paredz pasākumus, lai kontrolētu noteiktas vielas un to atliekas dzīvos dzīvniekos un dzīvnieku izcelsmes produktos, un ar ko atceļ Direktīvu 85/358/EEK un Direktīvu 86/469/EEK, kā arī Lēmumu 89/187/EEK un Lēmumu 91/664/EEK (1), un jo īpaši tās 29. panta 1. punktu,
tā kā:
(1)
Ar Direktīvu 96/23/EK nosaka pasākumus tās I pielikumā minēto vielu un atlieku grupu kontrolei. Saskaņā ar Direktīvu 96/23/EK to trešo valstu iekļaušanu un paturēšanu sarakstos, no kurām dalībvalstīm ir atļauts importēt dzīvniekus un dzīvnieku izcelsmes pamatproduktus, uz ko attiecas šī direktīva, nosaka pēc attiecīgās trešās valsts iesniegtā plāna, kurā ir noteiktas garantijas, ko šī valsts piedāvā attiecībā uz minētajā direktīvā noteikto atlieku un vielu grupu uzraudzību.
(2)
Komisijas 2004. gada 29. aprīļa Lēmumā 2004/432/EK par trešo valstu iesniegto atliekvielu uzraudzības plānu apstiprināšanu saskaņā ar Padomes Direktīvu 96/23/EK (2) ir iekļauts to trešo valstu saraksts, kuras ir iesniegušas atliekvielu uzraudzības plānu, kurā saskaņā ar minētās direktīvas prasībām ir noteiktas šo valstu piedāvātās garantijas.
(3)
Brazīlija ir iesniegusi Komisijai jaunu atliekvielu uzraudzības plānu attiecībā uz medu. Plāna novērtējums sniedz pietiekamas garantijas par šajā trešā valstī veikto atliekvielu uzraudzību medū. Turklāt pārbaudes vizīte Brazīlijā atklāja, ka kompetentā iestāde ir panākusi ievērojamu progresu, īstenojot visaptverošu atliekvielu uzraudzības plānu attiecībā uz medu, un ka šī trešā valsts tagad atbilst Kopienas noteiktajām prasībām attiecībā uz medu. Tādēļ medus ir jāiekļauj Lēmuma 2004/432/EK pielikuma sarakstā attiecībā uz Brazīliju.
(4)
Tāpēc attiecīgi jāgroza Lēmums 2004/432/EK.
(5)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2004/432/EK pielikumu aizstāj ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2008. gada 13. martā

Labels: 20
17
5
6